450 kg-man op asemhalingsmasjien ná terugslagCorrie Le Grange. Foto: Verskaf Le Grange is Dinsdag uit die waakeenheid na ŉ algemene saal in die Charlotte Maxeke-hospitaal geskuif nadat sy toestand begin verbeter het. Mark Porter, woordvoerder vir die familie, het gesê Le Grange het egter Donderdag weer agteruit gegaan. “Donderdagoggend het die dokter met die familie vergader oor die reëlings wat getref moet word wanneer hy ontslaan word. Verskeie masjiene, byvoorbeeld ŉ suurstofmasjien en ŉ verstelbare bed, sou by die huis nodig wees, sowel as heeltydse verpleging en gereelde afsprake met fisioterapeute en dieetkundiges,” het Porter gesê. Teen Donderdagaand het Le Grange se toestand versleg en het hy gesukkel om asem te haal. “Dit was ernstig, sy toestand was weer kritiek,” het Porter gesê. Dit is nie duidelik hoekom Le Grange weer versleg het nie. Le Grange is teen 21:00 die aand weer na die waakeenheid geskuif toe ŉ bed beskikbaar geraak het. Hy is ook op ŉ asemhalingmasjien geplaas. Porter het gesê Le Grange se gewig en pyn in sy bene het tot dusver verhoed dat hy op sy eie kan loop. “Indien alles oor die naweek goed verloop, is die eerste prioriteit om Corrie weer aan die beweeg te kry om verdere terugslae te vermy en vinnige herstel aan te moedig.” Lees alle vorige berigte oor Corrie le Grange op Maroela Media.